“የትግራይ ህዝብ ባለፉት ሁለት ዓመታት አገር እያዳነ ነው ”    አቶ ነብዩ ስሑልሚካኤል፣  የትግራይ ብልጽግና ፓርቲ ጽ/ቤት ኃላፊ
አዲስ አበባ፡- በህዝቦች ትግል የመጣውን አገራዊ ለውጥ ተከትሎ የትግራይ ህዝብ ባለፉት ሁለት ዓመታት በጥሞናና እርጋታ ውስጥ ሆኖ አገርን እያዳነ ቆይቷል ሲሉ የትግራይ ብልጽግና ፓርቲ ጽህፈት ቤት ኃላፊ አቶ ነብዩ ስሑልሚካኤል ተናገሩ። ህወሓት ከዚህ በኋላ ሌላ እድል የለኝም ብሎ የጣረ ሞት እርግጫ ሊባል የሚችል ተግባር እየፈጸመ መሆኑንም አመለከቱ ። 
አቶ ነብዩ ከአዲስ ዘመን ጋዜጣ ጋር ባደረጉት ቃለ ምልልስ እንደተናገሩት፤ እንደ አገር የመጣውን ለውጥ ተከትሎ የትግራይ ህዝብም የራሱን እርምጃ ከወሰደ ወይም በዛ ፍጥነት አገራዊ ለውጡን ደግፎ
 ከወጣ ከህወሓት ባህሪ አንጻር ምን ሊፈጠር እንደሚችል ግልጽ ስላልሆነ ነገሮችን ሰከን ብሎ የማየት ስራ እየተሰራ ቆይቷል። 
በዚህ ተግባሩም የትግራይ ህዝብ ባለፉት ሁለት ዓመታት አገርን እያዳነ ነው ያሉት አቶ ነብዩ ፣ ከዚህ በተቃራኒው ህወሓት በክልሉ የከፋ አፈናና ጭቆና እያደረሰ፤ ሌላ እድል እንደሌለው በማሰብም የጣእረ ሞት አይነት እርግጫ ተብሎ ሊገለጽ የሚችል ተግባር እየፈጸመ ይገኛል ብለዋል። 
እንደ አቶ ነብዩ ገለጻ፤ ቀደም ሲል ከነበረው ሁኔታ አንጻር ህወሓት ቀላል ኃይል አይደለም። በአንድ እርምጃ ጥግ ማስያዝ ስለማይቻል እና ብዙ መዘዝ ሊያመጣ ስለሚችል ነገሮች በሰክነ መልኩ ታይተው አገራዊ ለውጡ ወዴት እየሄደ ነው? ህወሓትስ ምን ማድረግ ይችላል? የሚሉ ነገሮችን ሚዛን ላይ አስቀምጦ ነው የትግራይ ህዝብ በሰከነ መንገድና በጥሞና እየተመለከተ የቆየው። 
ይህ ተግባሩ ደግሞ አገር የማዳን ተግባር ነው። ምክንያቱም ሁሉም መውሰድ የሚችለውን እርምጃ ወደ
 መውሰድ ከገባ የለየለት ምስቅልቅል ሊፈጠር ይችል ነበር ያሉት ሃላፊው ፣ የትግራይ ህዝብ ነገሮችን በጥሞና እያየ ቆይቷል ፤ ይህ ጥሞናውም አገር የማዳኛ ትልቅ መሳሪያ ሆኖ እያገለገለ ነው ሲሉ አብራርተዋል። 
የትግራይ ህዝብ ለዚህ ተግባሩ ትልቅ ምስጋና የሚቸረው መሆኑን አመልክተው ፤ የትግራይ ህዝብ ነገሮችን በጥሞና ይመለከታል ማለት ግን መጥፎና ጥሩውን ለይቶ መሄድ እንዲችል እና ለመወሰንም እንዲመቸው እርምጃውን በስክነት የሚከውን መሆኑን የሚያሳይ እንጂ የትግራይ ህዝብ መጥፎ ነገር ይሸከማል ማለት እንዳልሆነ ጠቁመዋል። 
ልብ ሊባል የሚገባው ነገርም የትግራይ ህዝብ በአጋጣሚው ለህወሓት ተጨማሪ እድል እየሰጠው መሆኑ ነው ያሉት አቶ ነብዩ ፤ ህዝቡ ይሄን ሲያደርግም ምናልባት ከውድቀታቸው ተምረው በተሻለ ሃሳብና አካሄድ በመጓዝ የአገርን ህልውና እና የትግራይን ህዝብ ተጠቃሚነትም ያስጠብቃሉ የሚል ተስፋ ኖሮት እንደነበርም ተናግረዋል። ከዚህ አኳያም የትግራይ ህዝብ ለህወሓት የሰጠው አንድ የመጨረሻ እድል እንዳበቃለት
 አሁን ግልጽ ሆኖ በተለያየ መልኩ በትግራይ ውስጥ የህዝብ እንቢተኝነት፣ የወጣቶች አመጽ እየታየ መሆኑን ጠቅሰዋል። 
አቶ ነብዩ እንደሚሉት፤ ህወሓት በህዝብ የተሰጠውን አንድ እድል መጠቀም አልቻለም። ይልቁንም አሁንም በባሰ መልኩ አንባገነንነቱንና ኃላፊነት የጎደለው ተግባሩን፣ ብዝበዛውን፣ የመልካም አስተዳደር እጦቱን፣ ሁሉንም ነገር ወደባሰ ደረጃ እየወሰደው ነው። በዚህ ሰዓትም በትግራይ በጣም አሳሳቢ እና ከፍተኛ የሆነ አፈና፣ ጭቆና፣ ብዝበዛ፣ ግድያን ጨምሮ እየተፈጸመ ነው ። 
ዛሬ ላይ የትግራይ ህዝብ የህወሓትን ፕሮፖጋንዳም ሆነ የለውጡን ጉዞ በአግባቡ መገንዘቡን የጠቆሙት አቶ ነብዩ፤ ህዝብም በከፍተኛ ንቃት ውስጥ ከመሆኑ ጋር ተያይዞ የፌዴራል መንግስትም ሆነ ብልጽግና ፓርቲም ከትግራይ ህዝብ ጋር ምንም አይነት ተቃርኖ እንደሌለው፣ ሊኖረውም እንደማይችል ክቡር ጠቅላይ ሚኒስትሩም በፓርላማ ማብራሪያቸው ላይ በግልጽ ማስቀመጣቸውንም ተናግረዋል። 
እንደ አቶ ነብዩ ማብራሪያ፤ የትግራይ ህዝብ
 ኢትዮጵያ የምትባል አገር እንድትፈጠርና አገራዊ አንድነት እውን እንዲሆን ትልቅ ስራ የሰራ እና በሂደቱ ላይም ብዙ መስዋዕትነት የከፈለ ህዝብ ነው። የተገኘው አገራዊ ለውጥም የትግራይ ህዝብም ፍላጎት እና የትግል ውጤት እንደመሆኑ የትግራይ ህዝብ ከአገራዊ ለውጡ ወደኋላ የሚሸሽበት ምንም ምክንያት አይኖርም። 
ይህም የትግራይ ህዝብና ህወሓት አንድ ናቸው የሚለውን ማደናገሪያ ውድቅ ያደረገ ተግባር ነው ብለዋል። በመሰረቱ አንድን ህዝብ ፓርቲ ነው ብሎ ከአንድ ድርጅት ጋር እኩል ማየት በራሱ ስድብ እና ወንጀል መሆኑን አመልክተዋል። ህወሓትም የትግራይ ህዝብን የሚክስበትም የሚያገለግልበትም አቅምም ሆነ ፍላጎት ከዚህ በኋላ እንደሌለውም ገልጸዋል። 
የትግራይ ህዝብ የሰጠው አንድ እድልም በመጠናቀቁና አንድ ሺህ እድል እንኳን ቢሰጠው መሻሻልና መለወጥ የማይችል ቡድን በመሆኑ በፍጥነት በአዲሱ ትውልድ ኃይል መተካት እንዳለበት ግልጽ የሆነበት ሁኔታም መፈጠሩን አስታውቀዋል። ህዝቡም የአዲሱ ትውልድ ፓርቲዎችና ኃይሎች ወደ ኃላፊነት እንዲመጡ ትልቅ ፍላጎት እያሳየ መሆኑን አመልክተዋል።
ቃለ ምልልሱን በነገው እትማችን ይዘን እንቀርባለን፡፡
አዲስ ዘመን ሰኔ 9/2012
ወንድወሰን ሽመልስ